## Pravilnik o izradbi, izdavanju i objavi hrvatskih normi

### NN 74/1997 (16.7.1997.), Pravilnik o izradbi, izdavanju i objavi hrvatskih normi

# **DRŽAVNI ZAVOD ZA NORMIZACIJU I MJERITELJSTVO**

Na temelju članka 9. stavka 6. Zakona o normizaciji ("Narodne novine"
br. 55/96) ravnatelj Državnog zavoda za normizaciju i mjeriteljstvo donosi

## **PRAVILNIK**

### **O IZRADBI, IZDAVANJU I OBJAVI HRVATSKIH NORMI**

I. OPĆE ODREDBE

Članak 1.

Ovim se pravilnikom propisuje postupak izradbe, izdavanja i objave hrvatskih
normi te utvrđuju pravila za označivanje hrvatskih normi.

Članak 2.

Ravnatelj Državnog zavoda za normizaciju i mjeriteljstvo (u daljnjem
tekstu: ravnatelj Zavoda) donosi godišnje i višegodišnje programe normizacije
kojima se utvrđuje koje će se hrvatske norme izdavati.

II. IZRADBA I IZDAVANJE HRVATSKIH NORMI

Članak 3.

Hrvatske norme mogu nastati:

- izradbom norme

- prihvaćanjem međunarodne ili europske norme ili norme normizacijske
ustanove druge države (u daljnjem tekstu: strane norme).

**a) Izradba hrvatske norme**

Članak 4.

Postupak za izradbu hrvatske norme započinje prijedlogom za izradbu
i izdavanje hrvatske norme, koji mogu podnijeti zainteresirane pravne osobe
iz gospodarstva, tijela državne uprave, gospodarske i obrtničke komore,
zainteresirane ustanove i druge pravne osobe.

Prijedlog za izradbu i izdavanje hrvatske norme mogu podnijeti i programski
odbori ili tehnički odbori (u daljnjem tekstu: TO).

Uz prijedlog za izradbu i izdavanje hrvatske norme predlagatelj je dužan
dostaviti obrazloženje i podatke na temelju kojih se može ocijeniti opravdanost
prijedloga.

Obrazloženi prijedlog podnosi se Državnom zavodu za normizaciju i mjeriteljstvo
(u daljnjem tekstu: Zavod)

Prijedlogu iz stavka 1. ovoga članka može biti priložen prednacrt norme.

Članak 5.

Ravnatelj Zavoda donosi odluku o izradbi i izdavanju hrvatske norme.

Odluka o izradbi i izdavanju hrvatske norme sadrži:

- naziv postojeće strane norme ili drugog odgovarajućeg dokumenta koji
je osnova za pripremu hrvatske norme

- način izradbe hrvatske norme

- naziv i oznaku TO-a koji će obaviti pripremu prednacrta norme.

O odluci o izradbi i izdavanju hrvatske norme Zavod obavještava predlagatelja
iz članka 4. ovoga pravilnika u roku od 30 dana od dana donošenja odluke.

Ako prijedlog iz članka 4. ovoga pravilnika bude odbijen, predlagatelj
može podnijeti prigovor ravnatelju Zavoda u roku od 8 dana po primitku
odluke. O tom prigovoru konačnu odluku donosi ravnatelj Zavoda.

Članak 6.

O odluci o izradbi i izdavanju hrvatske norme javnost se obavještava
obaviješću o prihvaćanju prijedloga za izradbu i izdavanje hrvatske norme
koja se objavljuje u Glasilu Zavoda.

Na temelju odluke o izradbi i izdavanju hrvatske norme TO izrađuje nacrt
norme.

Članak 7.

Izradba nacrta norme započinje izradbom prednacrta norme koji prihvaćaju
članovi TO-a.

Prednacrt norme prihvaćen na način određen u stavku 1. ovoga članka
predstavlja nacrt norme koji TO upućuje na raspravu.

Članak 8.

TO upućuje nacrt norme na raspravu i o tome objavljuje obavijest u Glasilu
Zavoda.

Objava rasprave o nacrtu norme sadrži oznaku i naziv nacrta norme, način
izradbe nacrta norme, naziv mjerodavnog TO-a i poziv zainteresiranima da
sudjeluju u raspravi putem pisanih primjedbi na nacrt norme.

Rok je za slanje pisanih primjedbi najmanje 30 dana od dana objave rasprave
o nacrtu norme u Glasilu Zavoda.

Tekst nacrta norme koji je na raspravi na raspolaganju je svim zainteresiranima
u Zavodu.

Članak 9.

Mjerodavni TO razmatra dobivene primjedbe na nacrt norme, prihvaća ih
ili odbija i o tome donosi odluku.

O odluci kojom odbija primjedbe mjerodavni TO obavještava davatelja
primjedbe najkasnije 30 dana od dana donošenja odluke.

Protiv odluke mjerodavnog TO-a može se najkasnije u roku od 15 dana
po primitku obavijesti iz stavka 2. ovoga članka podnijeti prigovor ravnatelju
Zavoda, koji donosi konačnu odluku.

TO predlaže ravnatelju Zavoda da konačni tekst nacrta norme objavi kao
hrvatsku normu.

U radu TO-a sve odluke donose se dvotrećinskom većinom glasova svih
članova TO-a.

Članak 10.

Izgled naslovne stranice i teksta norme mora biti u skladu s hrvatskom
normom o oblikovanju norme.

Prije izdavanja hrvatske norme konačni tekst hrvatske norme potpisuju:

- predsjednik mjerodavnog TO

- načelnik odjela za normizaciju i

- ravnatelj Zavoda.

Hrvatska se norma izdaje kao posebno izdanje Zavoda, a obavijest o tome
objavljuje se u Glasilu Zavoda.

Izvornik hrvatske norme s potpisima iz stavka 2. ovog članka pohranjuje
se u Zavodu.

**b) Prihvaćanje stranih normi**

Članak 11.

Strane norme mogu se prihvatiti:

- objavljivanjem obavijesti o prihvaćanju strane norme

- objavljivanjem strane norme s hrvatskim ovitkom.

Članak 12.

TO priprema prijedlog za prihvaćanje strane norme.

Prijedlog za prihvaćanje strane norme daje se na raspravu, tako da se
odluka o objavi prijedloga za prihvaćanje strane norme objavljuje u Glasilu
Zavoda.

Rok je za raspravu najmanje 30 dana od dana objave rasprave.

Nakon provedene rasprave ravnatelj Zavoda može donijeti odluku o prihvaćanju
strane norme.

Članak 13.

Kod prihvaćanja strane norme objavljivanjem obavijesti o prihvaćanju
Zavod objavljuje obavijest o tome u Glasilu Zavoda te one tako postaju
hrvatske norme.

Članak 14.

Objavljivanje strane norme s hrvatskim ovitkom način je prihvaćanja
strane norme kojim se norma pretiskuje te joj se dodaje naslovna stranica,
predgovor i, po potrebi, dodatci i objašnjenja za uporabu norme u Republici
Hrvatskoj na hrvatskom jeziku.

Obavijest o prihvaćanju strane norme objavom strane norme s hrvatskim
ovitkom objavljuje se u Glasilu Zavoda te ona tako postaje hrvatska norma.

**c) Preispitivanje, mijenjanje i dopunjavanje hrvatskih normi**

Članak 15.

Mjerodavni TO dužan je najdalje u roku od 5 godina od izdavanja te svakih
daljnjih 5 godina preispitati postojeće hrvatske norme te predložiti ravnatelju
Zavoda da izmijeni, dopuni ili povuče odgovarajuću hrvatsku normu.

Članak 16.

Hrvatske norme mogu se ispravljati, mijenjati, dopunjavati i povlačiti.

Izmjena je mijenjanje ili brisanje određenoga dijela sadržaja hrvatske
norme.

Dopuna je dodavanje određenoga dijela sadržaja hrvatske norme.

Ispravak se objavljuje radi uklanjanja tiskarskih, jezičnih ili sličnih
pogrešaka u objavljenom tekstu hrvatske norme.

Ispravak, izmjena ili dopuna izdane hrvatske norme objavljuju se kao
dodatak izdanoj hrvatskoj normi.

Za izradbu i izdavanje izmjene i dopune hrvatske norme odgovarajuće
se primjenjuju odredbe za izradbu i izdavanje hrvatskih normi.

Ako se strana norma za koju je već objavljena izmjena, dopuna ili ispravak,
prihvaća prvi put, tada se tekst dopune ili ispravka smatra sastavnim dijelom
norme i prihvaća zajedno s tom normom u jedinstvenu hrvatsku normu.

Članak 17.

U slučaju kad je donesena nova hrvatska norma ili kad je postojeća hrvatska
norma postala neprimjenjiva ravnatelj Zavoda može donijeti odluku o povlačenju
hrvatske norme, o čemu se objavljuje obavijest u Glasilu Zavoda.

III. OZNAČIVANJE HRVATSKIH NORMI

Članak 18.

Zavod vodi upisnik hrvatskih normi koje su izdane i objavljene.

Upisnik iz stavka 1. ovog članka sadrži oznaku i naziv hrvatske norme,
mjerodavni TO, broj stranica, ICS oznaku, oznaku jezika te godinu i broj
izdanja.

Zavod jednom godišnje izdaje katalog izdanih i objavljenih hrvatskih
normi koji sadrži oznaku i naziv hrvatske norme, mjerodavni TO, broj stranica,
ICS oznaku, oznaku jezika, godinu i broj izdanja i dr.

Članak 19.

Hrvatske se norme označuju ovako:

HRN XXXX(X)

dodatna brojčana oznaka
(4 odnosno 5 znamenki)

oznaka za hrvatsku normu

Dodatne brojčane oznake slijede jedna za drugom počevši od broja 1000
nadalje, ovisno o redoslijedu upisa u upisnik iz članka 18. ovoga pravilnika.

Članak 20.

U slučaju prihvaćanja stranih normi kao hrvatskih normi oznaci za hrvatsku
normu dodaje se oznaka strane norme.

*Primjeri:*

HRN ISO 6701-1

HRN EN ISO 8402

HRN EN 45001

HRN DIN 4102-2

HRN IEC 50(426)

HRN ETS 300 265

Članak 21.

Referencijska je oznaka hrvatske norme oznaka sastavljena od oznake
hrvatske norme i pripadajuće godine izdavanja te norme, razdvojene dvotočjem.

*Primjer:*

HRN ISO 9000-2:1996

Referencijska oznaka hrvatske norme dopunjuje se oznakom jezika na kojem
je tekst norme objavljen.

*Primjeri:*

HRN 1001:1997 hr

HRN EN 54-1:1997 de

HRN EN 45001:1996 hr/en/fr/de

Članak 22.

Izmjena i dopuna hrvatske norme označjuje se ovako: HRN XXXX:1997/D1:1998

Ispravak hrvatske norme označuje se ovako: HRN XXXX:1997/Ispr.1:1998

IV. PRIJELAZNE I ZAVRŠNE ODREDBE

Članak 23.

Ovaj pravilnik stupa na snagu osmoga dana od dana objave u "Narodnim
novinama".

Klasa: 011-02/97-01/01
Urbroj: 558-06/1-97-1
Zagreb, 10. s rpnja 1997.

Ravnatelj
Državnog zavoda za normizaciju
i mjeriteljstvo
**dr. sc. Jakša Topić, dipl. ing.,** v. r.

Pravilnik, NN 74/1997-1313